“Ǎ Ísraɛ̂l, dúgán ábə Ǹtondôbə, Zambá woe, amú ǹsə́m wóe ńgɔ̄ ó ngábɔ̄ nâ ó ku m̀bəg. 3Mǐ koməzan bibúg, á myādúgan ábə Ǹtondôbə; kádán nyé naa: “Vǎgī bía abé dáán ásə, ó nɔŋ é dzóm é nə̄ ḿbəŋ ábə̄ bíā. Eyɔ̌ŋ te byǎyi wa və́ mə́túnuŋa mə́ ólugú mákwí bíā ânyu, sə̌ kīg fə nyag.” 4Asiría a sə́ kīg bía dzǎm nyii, ńdɔ byǎyǐ kig bǎd bɛ́d á bikabilí bítá; byǎyǐ kig bǎd lóē é dzóm bī hə́ kom ai mɔ́ máán naa: Zambá wāān, amú wǎ wāyén mān nyūí ngɔ́l. 5Mayi bɔ́ lɛdə êku ǹyə́bə dzábán, mayi bɔ́ diŋ ai abuí áfú ńnə́m, amú ólūn wáma ó lúm yǎ nyē mvús. 6Mayi bɔ anə́ ófob ású Ísraɛ̂l, ǎ ngasam anə́ évivie, a láma miǹdi anə́ ésingǎŋ yā Libáŋ. 7Miǹtəm míé myǎyi tsaman, ǎ ngabuguban anə́ ádzab, ǎ ngayúm anə́ ólɔ̌m yā Libáŋ. 8Bâyi dúgán sɔ̄, ébá bə́ ngábə́ tɔá évūvoe dzíé á sī, bə́ ngadúgan bɔ̌ naa ovə́gā á nyiŋ, bə́ ngasamba anə́ átīn wɔ̂n, bə́ ḿbə̄lə́ ólugú anə́ wɔ̂n yǎ Libáŋ. 9Ǎ Éfraím ! Bəzəzə̌ bəzambá bə́ nə ai ma ḿfí dzé ? Mə wógo ngogolán dzīé, mə kálaga nyé; mə nə anə́ ótombǒ ńnam təge ku kíé. Mǎ mābɔ nə́ ó wum bibumá. 10Zá á bələ́ fəg yǎ ábindi é mam má ? Zá á bələ́ óyə̌m yā áyə̌m mɔ̄ ? Owé, məzěn mə́ Ńtondôbə mə́ nə̄ tə́tə̄lə́, éyə bəsósōó bə́ bod bâyi wulu étē mvɔ̄í, hədá bəbə̂ bə́ bod bâyi kǔ mim̀bəg étē.